recursal/SuperWikiNEXT-32B huggingface dataset:
**הרולד "האפי" היירסטון** (באנגלית: **Harold "Happy" Hairston**;‏ 31 במאי 1942 – 1 במאי 2001) היה כדורסלן אמריקאי, אשר שיחק בליגת ה-NBA בין השנים 1964–1975. בעונת 1971/1972 זכה באליפות ה-NBA כשחקן לוס אנג'לס לייקרס, ולאורך 11 עונותיו בליגה העמיד ממוצעים כוללים של 14.8 נקודות, 10.3 ריבאונדים ו-1.6 אסיסטים למשחק.

קריירת מכללות
-------------

היירסטון נולד וגדל בעיר וינסטון סיילם שבקרוליינה הצפונית, ובין השנים 1960–1964 למד באוניברסיטת ניו יורק. בשלוש עונותיו בקבוצת הכדורסל של האוניברסיטה קלע 21.0 נקודות ואסף 12.3 ריבאונדים בממוצע למשחק, ובעונות 1962 ו-1963 הוביל אותה לשלב שמינית גמר טורניר אליפות המכללות (NCAA Sweet Sixteen).

קריירת משחק
-----------

בדראפט ה-NBA‏ 1964 נבחר היירסטון בבחירה ה-33, על ידי סינסינטי רויאלס. בשלוש וחצי עונותיו בסינסינטי שיתף פעולה עם חברי היכל התהילה של הכדורסל לעתיד אוסקר רוברטסון, ג'רי לוקאס, ויין אמברי וג'ק טוויימן, ותרם 13.1 נקודות ו-7.0 ריבאונדים בממוצע למשחק.

בפברואר 1968 הועבר יחד עם ג'ים פוקס בטרייד לדטרויט פיסטונס, בתמורה לטום ואן ארסדייל וג'ון טרסוונט. בעונתו המלאה היחידה בקבוצה, 1968/1969, הציג יכולת טובה לצדם של וולט בלאמי, דייב בינג ודייב דבושר, עם 18.1 נקודות ו-11.8 ריבאונדים למשחק, אך קבוצתו לא העפילה לפלייאוף ה-NBA.

בנובמבר 1969 נשלח בטרייד ללוס אנג'לס לייקרס, תמורת ביל יואיט ובחירת דראפט עתידית. עד לסיום אותה עונה קלע 20.6 נקודות למשחק, וסייע ללייקרס להפעיל לגמר ה-NBA בפעם השלישית ברציפות; בסדרת הגמר עצמה הפסידה הקבוצה מול ניו יורק ניקס, בתוצאה 3–4. בעונת 1971/1972 השלים בלייקרס חמישייה פותחת דומיננטית יחד עם ג'רי וסט, גייל גודריץ', ג'ים מקמיליאן ווילט צ'מברלין, אשר הובילה את הקבוצה לזכייה באליפות ה-NBA; בסדרת הגמר, בו שוב התמודדו מול הניקס, קלע היירסטון 14.2 נקודות והוריד 14.6 ריבאונדים בממוצע למשחק, בניצחון קבוצתו בתוצאה 4–1. בעונה העוקבת התמודדו הלייקרס והניקס בגמר הליגה פעם נוספת, אולם הפעם ניצחה ניו יורק בתוצאה 4–1, בין היתר בשל פציעה של היירסטון אשר הוגבל ל-26 דקות לכל אורך הפלייאוף. בסיום עונת 1974/1975 שוחרר היירסטון מהלייקרס ופרש ממשחק, בגיל 32.

ב-1 במאי 2001 נפטר היירסטון לאחר מאבק בסרטן הערמונית, בגיל 58.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA
* האפי היירסטון, באתר "Find a Grave" (באנגלית)

הערות שוליים
------------

1. ↑  סטטיסטיקות הקריירה של היירסטון ב-NBA, באתר basketball-reference.com
2. ↑  סטטיסטיקות המכללות של היירסטון, באתר sports-reference.com
3. ↑  רשימת הנבחרים בדראפט 1964, באתר basketball-reference.com
4. ↑  הטרייד הטוב ביותר של הלייקרס עם הפיסטונס, באתר lakeshowlife.com,‏ 5 ביוני 2020
5. ↑  סטטיסטיקות סדרת הגמר 1972, באתר basketball-reference.com
6. ↑  ההודעה על פטירתו של היירסטון, באתר ESPN,‏ 2 במאי 2001
הארמס בהצגת השיר הגרמני
כריס הארמס ב-2017, פסטיבל פוירטל וופרטל
**כריס הארמס** (בגרמנית: **Chris Harms**; נולד ב-22 בינואר 1980, בשם כריסטיאן זימון קרוגמן: **Christian Simon Krogmann**) הוא מוזיקאי גרמני. הוא המייסד, הזמר והסולן של להקת לורד אוף דה לוסט מאז 2009.

ביוגרפיה
--------

הארמס מצא מקור להשראה מוזיקלית בגיל אחת עשרה, כשחבר לכיתה נתן לו את האלבום של Roxette Joyride. עד היום, הארמס מגדיר את עצמו כמעריץ גדול של הלהקה. הוא גם טוען שפיתח את נטייתו הנוכחית לאיפור ולק כחלק מהופעתו הבימתית באמצעות הסגנון של כותב השירים, הגיטריסט והזמר השותף של הלהקה. מאוחר יותר נוספה הזמרת האמריקאית ליידי גאגא כמודל מוזיקלי נוסף שלו.

הארמס כתב את שיריו הראשונים בגיל 15. בגיל זה הוא גם רכש את חוויות הלהקה הראשונות שלו. בגיל 17 הוא שר בהפקת תיאטרון בית ספרית של אופרה מפורסמת.

ב-1999, הארמס הקים את הלהקה הראשונה שלו, Philiae. שאותה גם עזב ב-2004. באותה שנה הוא עזר להקים את להקת הגלאם רוק The Pleasures. בלהקה זו עבד כגיטריסט, זמר ומפיק.

משנת 2002 למד הרמס הנדסת שמע במכון SAE, סיים את לימודיו ב-2004 ולאחר מכן עבד כמרצה מספר שנים. בשנת 2006 הצטרף הארמס ללהקת האלקטרו אונטרארט כזמר וככותב שירים. ב-2007 הוא היה הגיטריסט של ביג בוי. כמו כן בשנת 2007 הוא התחיל את פרויקט ה-"לורד", שלימים הפך ל-"לורד אוף דה לוסט". במהלך עבודתו כמרצה ל-SAE, הוא גייס את רוב חבריו המוזיקאים משורות בוגרי SAE לפרויקט הלהקה החדש שלו, לורד אוף דה לוסט.

במקביל לפרויקטים של הלהקה שלו, הארמס עבד כמפיק באולפני Hammer, שנשרפו ב-2013. בשנות העשרים לחייו הלחין, בין היתר, שיר פרסומת ששווקו תחת שם המותג "ג'מבה" ולפי דבריו, עדיין מלחין שירי מסיבה למוזיקאים אחרים תחת שם בדוי. הוא עבד כמוזיקאי ומהנדס סאונד בהפקות של סרטים גרמנים שונים לאורך השנים.

להרמס ולשותפיו העסקיים יש מקום קבוע באולפני Chameleon בהמבורג. הארמס עדיין מלחין ומפיק עבור מוזיקאים ולהקות אחרות מז'אנרים שונים, בעבר עבור יואקים ויט ונינו דה אנג'לו. עבור ויט הוא היה אחראי כמפיק ל-3 אלבומים שונים. מאז 2019, הארמס עבד באופן קבוע גם כמפיק עם חבר להקות שונות ולא רק עם אומנים יחידים. כמו כן, הוא גם מפיק קליפים (Prison מאת לורד אוף דה לוסט) ונותן שיעורי צ'לו.

במרץ 2023 הוא נבחר לייצג את גרמניה בתחרות האירוויזיון עם לורד אוף דה לוסט והשיר Blood & Glitter (בעברית: דם ונצנצים). בינואר 2023, השיר נכנס למצעד האלבומים הגרמני, וסיים במקום הראשון. השיר סיים במקום האחרון בגמר האירוויזיון.

חיים אישיים
-----------

הארמס נשוי למקעקעת אניה קרוגמן, ויש לו בן אחד. הוא מתגורר ברובע סנט פאולי בהמבורג.

קישורים חיצוניים
----------------

ויקישיתוף מדיה וקבצים בנושא **כריס הארמס** בוויקישיתוף

* כריס הארמס, במסד הנתונים הקולנועיים IMDb (באנגלית)
* כריס הארמס, באתר MusicBrainz (באנגלית)
* כריס הארמס, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1051388899
* ISNI: 0000 0004 3440 2753
* MusicBrainz: 9d1cce6f-f53d-42bd-84ed-42eff6b78d86
* VIAF: 308721222
* WorldCat: viaf-308721222

 |
**לורנס מייקל "לארי" פאוסט** (באנגלית: **Lawrence Michael "Larry" Foust**;‏ 24 ביוני 1928 - 27 באוקטובר 1984) היה כדורסלן אמריקאי ששיחק בליגת ה-NBA בין השנים 1950–1962, והשתתף 8 פעמים במשחק האולסטאר. ממוצעיו לאורך קריירת ה-NBA הם 13.7 נקודות ו-9.8 ריבאונדים למשחק.

ביוגרפיה
--------

פאוסט נולד בעיר פליינסוויל שבאוהיו, וגדל בפיטסבורג, פנסילבניה. בין השנים 1946–1950 למד באוניברסיטת לה סאל שבפילדלפיה, ולאורך תקופתו בקבוצת הכדורסל שלה קלע 14.2 נקודות בממוצע למשחק.

פאוסט נבחר על ידי קבוצת שיקגו סטאגס בבחירה החמישית של דראפט ה-NBA לשנת 1950. לפני תחילת עונת 1950/1951 התפרק מועדון הסטאגס, ופאוסט נבחר על ידי פורט ויין פיסטונס ב"דראפט הפיזור" של הקבוצה. ב-22 בנובמבר 1950, במשחקו ה-12 בליגה, קלע פאוסט את הסל שהעניק לקבוצתו את הניצחון על מיניאפוליס לייקרס בתוצאה 19-18 - תוצאת הסיום הנמוכה בתולדות ה-NBA. בעונת 1951/1952 הוביל את הליגה עם 880 ריבאונדים בסך הכול, וממוצע הריבאונדים שלו (13.3 למשחק) הציב אותו במקום השני, אחרי ג'ורג' מייקן. בעונות 1955 ו-1956 הוביל פאוסט את הפיסטונס לגמר ה-NBA, לצד ג'ורג' יארדלי, ובשתי הפעמים הפסידו (לסירקיוז נשיונלס ולפילדלפיה ווריורס, בהתאמה).

בעונת 1957/1958 עבר פאוסט בטרייד למיניאפוליס לייקרס, בה שיתף פעולה עם ורן מיקלסן ואלג'ין ביילור. בפלייאוף 1959 העפיל עם הלייקרס לגמר ה-NBA, אך הפסיד לבוסטון סלטיקס בתוצאה 4-0. במהלך עונת 1959/1960 עבר לסנט לואיס הוקס, אותה הובילו בוב פטיט, קליף הייגן וקלייד לאבלט לשתי הופעות בגמר ה-NBA‏ (1960 ו-1961), שבשתיהן הפסידו לסלטיקס. בסיום עונת 1961/1962 פרש פאוסט ממשחק, בגיל 33.

ב-8 מתוך 9 עונותיו הראשונות ב-NBA נבחר פאוסט להשתתף במשחק האולסטאר, ובעונות 1955 ו-1952 נבחר לחמישיית העונה הראשונה והשנייה, בהתאמה. בעת פרישתו דורג תשיעי מבין קלעי ה-NBA בכל הזמנים, עם 11,198 נקודות, ו-8,041 הריבאונדים שאסף דירגו אותו רביעי ברשימת הריבאונדרים המובילים בתולדות ה-NBA, אחרי דולף שייס, בוב פטיט וביל ראסל.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA
* The Lowdown Hall of Fame Snubs: Larry Foust, באתר Hardwood Paroxysm
* לארי פאוסט, באתר "Find a Grave" (באנגלית)

הערות שוליים
------------

1. ↑  סטטיסטיקות הקריירה של פאוסט ב-NBA, באתר basketball-reference.com
2. ↑  סטטיסטיקות המכללות של פאוסט, באתר sports-reference.com
3. ↑  רשימת הנבחרים בדראפט 1950, באתר basketball-reference.com
4. ↑  נבחרי דראפט הפיזור של שיקגו סטאגס, באתר realgm.com
5. ↑  נתוני המשחק בין הפיסטונס ללייקרס, באתר basketball-reference.com
6. ↑  המובילים הסטטיסטיים של עונת 1951/1952 ב-NBA, באתר basketball-reference.com
7. ↑  טבלת הקלעים המובילים ב-NBA, נכון לשנת 1962, באתר basketball-reference.com
8. ↑  טבלת הריבאונדרים המובילים ב-NBA, נכון לשנת 1962, באתר basketball-reference.com
**קנת' ריי "קני" ויליאמס** (באנגלית: **Kenneth Ray "Kenny" Williams**; נולד ב-9 ביוני 1969) הוא כדורסלן עבר אמריקני אשר שיחק באינדיאנה פייסרס מליגת ה-NBA, באירופה ובישראל, בעיקר בשורותיה של הפועל ירושלים.

ויליאמס, שגובהו 2.06 מ' שיחק בעמדת הפורוורד, נולד באליזבת' סיטי, צפון קרולינה בשנת 1969. לאחר התיכון בו נבחר לאחד משחקני העתיד המבטיחים של ארצות הברית (יחד עם שון קמפ ואלונזו מורנינג). כבר בתקופה זו נודע בכינויו "המכשף" (The Wiz).

בליגת ה-NBA ובאירופה
--------------------

ויליאמס נבחר בסיבוב השני של דראפט ה-NBA בשנת 1990, במקום ה-46 על ידי האינדיאנה פייסרס. הוא שיחק בקבוצה 4 שנים, וקלע בממוצע 4.8 נקודות למשחק. בעונת השיא שלו ב-93/94 קלע 6.3 נקודות ב-68 משחקים בהם שותף. שיא הקריירה שלו היה 25 נקודות. הוא גם השתתף בתחרות ההטבעות בסוף-שבוע האולסטאר ב-NBA של שנת 1991.

לאחר קריירת ה-NBA שלו, עבר ויליאמס לשחק באירופה, בוילרבאן הצרפתית ובפורלי האיטלקית.

בישראל
------

בשנת 1997 עבר לשחק בשורות הפועל ירושלים בישראל. ויליאמס הפגין יכולת גבוהה, ובלט בכושרו האתלטי וביכולת ההטבעה המרשימה שלו. בעונה שלאחר מכן, הגיעה יכולתו לשיאה, כאשר לקבוצה הובאו המאמן אפי בירנבוים, הרכז אייץ' וולדמן והפורוורד דרק המילטון, איתם הייתה לוויליאמס כימיה מיוחדת. הקבוצה סיימה את העונה הסדירה במקום הראשון, אך לא זכתה באליפות או בגביע. ויליאמס המשיך בירושלים עד לשנת 2001, עם הפסקה קצרה באפס פילזן הטורקית. בשנה זו הסתבך לאחר שהתגלה שברשותו דרכון צ'כי מזויף.

לאחר מכן המשיך ויליאמס לשחק בקבוצות נוספות בישראל. הוא שיחק לתקופה קצרה בבני הרצליה, מכבי רמת גן, הפועל תל אביב אותה הוביל לסדרת גמר הפלייאוף, מכבי גבעת שמואל, מכבי שהם ובית"ר בנימינה מהליגה הלאומית.

ויליאמס התחתן עם ישראלית, אך אין ברשותו אזרחות ישראלית, והוא מתגורר בישראל בעזרת אשרת תייר. במרץ 2009 הוא נעצר על ידי רשות ההגירה בישראל בחשד שהוא שוהה בארץ באופן בלתי חוקי מאז אוגוסט 2006. עם זאת הוא המשיך לשחק בבנימינה, עד לפרישתו מהמשחק. באותה תקופה התגורר במקביל בתל אביב עם שני ילדיו, ובארצות הברית. גורש מישראל לארצות הברית במרץ 2013.

בשנת 2010 הקים סוכנות שחקנים בשם "Solution Sport Management". בשנת 2011 כתב ספר בשם "The Gift and the Curse", המספר על הקריירה שלו. לספר מצורף DVD עם קטעים נבחרים מהקריירה של השחקן וראיונות עמו.

באוגוסט 2013 נידון ויליאמס לתשעה חודשי מאסר בבית-דין פדרלי בארצות-הברית בגין אי תשלום מזונות.

קישורים חיצוניים
----------------

* קני ויליאמס, ברשת החברתית אקס (טוויטר)
* פרופיל, באתר Basketball-Reference
* פרופיל, באתר eurobasket
* פרופיל, באתר ליגת ה-NBA
* גילעד פולדש ושי לוי, ‏תלמדו מהמכשף: וויליאמס עבר מקסמים לספרים, באתר ‏מאקו‏‏, ‏24 ביוני 2011‏
* דנה סידי, קני וויליאמס: "אני אוהב את ישראל, זה ביתי", באתר ynet, 26 בינואר 2007

הערות שוליים
------------

1. ↑  איציק זיאת, ‏קני וויליאמס נעצר בגלל שהות בלתי חוקית, באתר ONE‏, 12 במרץ 2009
2. ↑  שרון קביליו, ‏סערה בנתב"ג: קני וויליאמס גורש מהארץ והשתולל, באתר ONE‏, 11 במרץ 2013
3. ↑  Former NBA Player Sentenced to Prison for Failing to Pay More Than $600,000 in Child Support באתר ה-FBI
עכביש מהמין Hadronyche versuta בתוך רשת דמוית משפך
**עכבישי משפך אוסטרליים** (שם מדעי: *Atracidae*) היא משפחה של עכבישים בעלי ארס קטלני לבני אדם. עיקר תפוצתה של המשפחה היא במזרח אוסטרליה.

במשפחה זו שלושה סוגים:

* Atrax
* Hadronyche
* Illawarra

עכבישי המשפך דומים לטרנטולות וקרובים אליהם. אורך מיני המשפחה בין 1–5 ס"מ, צבעם שחור או חום ובמרכז גופם מעטה דמוי-שריון שחור עם מעט שערות עליו. ניבי שיניהם יכולות לחדור דרך נעליים רכות וכפפות עבות.

הזכר נחשב לתוקפן יותר מהנקבה ויותר בא במגע עם האדם מהסיבה שבימי הקיץ הוא יוצא ממחילתו ונודד בחיפושו אחר נקבה עמה יזדווג. העובדה שהוא נודד באזורים מיושבים גורמת למפגשים רבים עם בני אדם. הוא נמשך למים ומסוגל לשהות בתוך המים עד ארבע שעות. אנשים נכנסים לבריכות ולא שמים לב לעכביש הקטן ויכולים לדרוך עליו או לעמוד לידו מה שיפחיד אותו ויגרום לו לנשוך.

המסוכן ביותר בין עכבישי המשפך הוא עכביש המשפך של סידני, אשר תפוצתו באזור סידני והוא אחראי למותם של 13 בני אדם (מתוכם שבעה ילדים).[דרוש מקור] בכל המקרים היה הנושך עכביש זכר הגדול מהנקבה, דבר נדיר אצל עכבישים. פעילות מוגברת של העכבישים הורגשה בעקבות גל השריפות של 2020.

ארס
---

הארס מכיל כמות גדולה של רעלנים כמו רובוסטוקסין, שהוא פוליפפטיד קטלני בעל רעילות עצבית. השפעתו של רעלן זה גורמת לפתיחת תעלת יונים בתאי עצבים. רעלן נוסף הנמצא בארס הוא אטרקוטוקסין.

שני הרעלנים האלה קטלנים לבני אדם ולקופים אך לשאר החיות הסכנה יותר קטנה ועל חלק מהחיות כמו כלבים, חתולים, סוסים, פרות ועוד כמעט ואין השפעה.

בנוסף הארס מכיל רעל עצבים כמו נוירוטוקסין אשר גורם לדחף עצבי בתאים ומערכת העצבים. כתוצאה מכך נחסם שחרור האצטילכולין בסינפסות של עצבים ושרירים, מה שגורם לשיתוק ומוות.

בשנת 1981 נמצא נוגדן לארס המשפכן האוסטרלי, הפועל מהר וביעילות. מאז אותה שנה לא נרשמו יותר מקרי מוות של אנשים שננשכו על ידי עכביש זה.

קישורים חיצוניים
----------------

ויקישיתוף מדיה וקבצים בנושא **עכבישי משפך אוסטרליים** בוויקישיתוף
* עכבישי משפך אוסטרליים, באתר GBIF (באנגלית)

הערות שוליים
------------

1. ↑  מתנדבים אמריקנים נהרגו באוסטרליה, חשש מעכבישים, באתר ynet, 23 בינואר 2020
**תאודור אקסנטוביץ'** (בפולנית: **Teodor Axentowicz**‏; 13 במאי 1859 – 26 באוגוסט 1938) היה צייר פולני ממוצא ארמני והונגרי, חבר הזצסיון הווינאי. הרקטור של האקדמיה לאמנויות יפות בקרקוב. התפרסם בזכות הדיוקנאות שיצר וכן בשל תיאורים מחיי ההוצולים בקרפטים.

קורות חיים
----------

אקסנטוביץ' נולד ב-13 במאי 1859 בבראשוב, טרנסילבניה, למשפחה ממוצא פולני-ארמני שקיבלה תואר אצולה במאה ה-17. האב דאודאט היה פקיד בית משפט אוסטרי, האֵם אגנישקה באה ממשפחת פלוכארש ההונגרית. זמן קצר לאחר שנולד הוטבל בטקס קתולי. כשתאודור היה בן שלוש, משפחתו עברה ללבוב, אז נולדה אחותו הלנה.

בשנים 1879–1882 למד באקדמיה לאמנויות יפות במינכן. משם עבר לפריז, שם היה תלמידו של קרולוס-דוראן והמשיך בהרחבת השכלתו עד 1895. באותה תקופה החל בשיתוף פעולה ממושך עם כתבי עת שונים ועשה את דרכו כמעתיק וכמשכפל יצירותיהם של טיציאן ובוטיצ'לי עבור העיתון "לה מונד אילוסטר". כמו כן ערך מסעות רבים ללונדון ורומא, שם הכין סט דיוקנאות.

בשנת 1893 בצ'לסי, לונדון, נשא לאישה את אִיזָה הנרייטה גילגוד, דודתם של אנשי התיאטרון ואל גילגוד וג'ון גילגוד. לזוג נולדו שמונה ילדים, אחד מהם היה קצין בצבא האוסטרי ונהרג במלחמת העולם הראשונה.

קריירה
------

בשנת 1894 החל בשיתוף פעולה עם וויצ'ך קוסאק ויאן סטיקה במהלך הכנת הפנורמה של קרב רסלוויצה, אחד הציורים הפנורמיים הגדולים בתולדות האמנות הפולנית. בשנה שלאחר מכן עבר לקרקוב, שם התמנה לפרופסור באקדמיה המקומית לאמנויות יפות. הוא היה פעיל גם בחברה המקומית ושיתף פעולה עם חברות שונות המוקדשות להפצת אומנויות ומלאכות.

בשנת 1897 ייסד קונסרבטוריון אמנותי לנשים וזמן קצר לאחר מכן הפך למייסדי אגודת שטוקה, שחבריה היו אמנים כמו יוזף צ'למונסקי, יוליאן פלאט, יאצק מלצ'בסקי, יוזף מהופר, יאן סטניסלבסקי, ואחרים. בשנת 1910 הוא הפך לרקטור האקדמיה ומאז 1928 היה גם חבר כבוד באגודת זצ'נטה.

במהלך חייו היו לו תערוכות רבות בפולין ומחוצה לה. הוא עוטר במדליות זהב רבות בתערוכות לאומיות ובינלאומיות כאחד. הבולטות ביותר היו בברלין (1896, 1913), סנט לואי (1904), מינכן (1905, 1935), לונדון (1906), וינה (1908), רומא (1911), ונציה (1914, 1926), פריז (1921), שיקגו (1927) ופראג (1927). ציוריו ניתן למצוא כמעט בכל האוספים הציבוריים בפולין ברבים מחוצה לה.

בנוסף לחברת האומנים הפולנים אגודת שטוקה, הוא היה גם חבר בהאגנבונד וחבר מייסד בתנועת "הזצסיון הווינאי".

מוות
----

הוא נפטר ב-26 באוגוסט 1938 בקרקוב.

גלריה
-----

* 
* 
* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **תאודור אקסנטוביץ'** בוויקישיתוף
* תאודור אקסנטוביץ', באתר "Find a Grave" (באנגלית)

הערות שוליים
------------

1. ↑  Teodor Axentowicz | Życie i twórczość | Artysta, Culture.pl (בפולנית)
2. ↑  Teodor Axentowicz - mistrz pastelu - Nasz Dziennik, stary.naszdziennik.pl
3. ↑  Axentowicz Theodor.
4. ↑  Vereinigung Bildender Künstler Österreichs Secession [Hrsg.: Ver sacrum: Mittheilungen der Vereinigung Bildender Künstler Österreichs (1.1898)], digi.ub.uni-heidelberg.de (בגרמנית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14420396h (data)
* GND: 121329356
* ISNI: 0000 0001 0966 7854
* LCCN: no2002033180
* NKC: ola2017951605
* RKD: 3099
* SNAC: w67h5vsq
* ULAN: 500009858
* VIAF: 42691253
* WorldCat: lccn-no2002033180

 |
פירוש נוסף ערך זה עוסק בכדורסלן העבר אשר שיחק בין השנים 1977–1987. אם התכוונתם לכדורסלן אשר שיחק בין השנים 1981–1999, ראו אדי ג'ונסון (כדורסלן, 1959).

**אדוארד לי "אדי" ג'ונסון הבן** (באנגלית: **.Edward Lee "Eddie" Johnson Jr**; ‏24 בפברואר 1955 – 26 באוקטובר 2020) היה כדורסלן אמריקאי, אשר שיחק בליגת ה-NBA בין השנים 1977–1987. לאורך הקריירה השתתף פעמיים במשחק האולסטאר של ה-NBA, ורשם ממוצעים כוללים של 15.1 נקודות, 5.1 אסיסטים, 2.3 ריבאונדים ו-1.1 חטיפות למשחק. נודע בכינוי "**אדי המהיר**" ("**Fast Eddie**"). אחיו הצעיר, פרנק ג'ונסון, שיחק ב-NBA בין השנים 1981–1994, ואימן את פיניקס סאנס בין 2002–2004.

בשנת 1987 הושעה על ידי הליגה לצמיתות בשל צריכה מתמשכת של קוקאין. בשנת 2006 נעצר בגין פריצה לבית פרטי והתעללות מינית בילדה בת 8. בשנת 2008 נשפט למאסר עולם, ומאז ועד לפטירתו ב-2020 הוא ריצה את עונשו ב"בית סוהר סנטה רוזה" שבצפון פלורידה.

קריירת המשחק
------------

ג'ונסון נולד בעיר אוקאלה שבפלורידה, ובין השנים 1973–1977 למד באוניברסיטת אובורן לצד מייק מיטשל. לאורך 4 עונותיו בקבוצת הכדורסל של האוניברסיטה קלע 19.5 נקודות ומסר 4.9 אסיסטים בממוצע למשחק.

בדראפט ה-NBA‏ 1977 נלקח ג'ונסון על ידי אטלנטה הוקס בבחירה ה-49 (סיבוב שלישי). החל מעונתו השנייה באטלנטה שימש כשחקן חמישייה קבוע, ובשנים הבאות היה אחד השחקנים המובילים של הקבוצה לצדם של ג'ון דרו, דן ראונדפילד וטרי רולינס. בעונות 1980 ו-1981 רשם ממוצעים של 18.8 נקודות ו-5.0 אסיסטים למשחק, ובשתיהן נבחר לפתוח במשחק האולסטאר של ה-NBA עבור "נבחרת המזרח". ב-6 מתוך 8 עונותיו המלאות עם ההוקס העפילה הקבוצה לשלב הפלייאוף, אולם באף אחת מהן לא צלחה את הסיבוב השני.

בפברואר 1986 הועבר ג'ונסון בטרייד לקליבלנד קאבלירס בתמורה לג'וני דייוויס. במרץ 1987 חתם על חוזה עד לסיום עונת 1986/1987 בסיאטל סופרסוניקס, עמה העפיל לגמר האזור המערבי.

לאורך הקריירה הושעה מספר פעמים על ידי ליגת ה-NBA בגין שימוש בקוקאין, ובשנת 1986 אף התאשפז במכון גמילה מסמים. בשנת 1987 הושעה מהליגה לצמיתות לאחר שלא עמד בדרישות מכון הגמילה.

פלילים
------

לאחר פרישתו ממשחק נעצר והורשע ג'ונסון בגין עשרות פשעים שונים, כולל מקרי פריצה, שוד, גנבה ותקיפת שוטר. עד שנת 2006 נאסר בבתי סוהר בפלורידה בחמישה מקרים שונים, ותיקו הפלילי כלל מעל ל-100 מעצרים.

בשנת 2006 נעצר בגין פריצה לבית פרטי והתעללות מינית בילדה בת 8 אשר שהתה בבית. בשנת 2008 נשפט למאסר עולם, ומאז הוא מרצה את עונשו ב"בית סוהר סנטה רוזה" שבצפון פלורידה.

ב-26 באוקטובר 2020 נפטר ג'ונסון, בגיל 65.

קישורים חיצוניים
----------------

ויקישיתוף מדיה וקבצים בנושא **אדי ג'ונסון** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של ג'ונסון ב-NBA, באתר basketball-reference.com
2. 1 2  ג'ונסון מושעה מה-NBA בגין שימוש בסמים, באתר orlandosentinel.com,‏ 6 בדצמבר 1987
3. 1 2 3  אדי ג'ונסון, באתר crimemuseum.org
4. ↑  סטטיסטיקות המכללות של ג'ונסון, באתר sports-reference.com
5. ↑  רשימת הנבחרים בדראפט 1977, באתר basketball-reference.com
6. ↑  חמישה עשר כוכבי NBA עם סיפורים מדכאים, באתר thesportster.com,‏ 30 בספטמבר 2017
7. ↑  אנטומיה של התפרקות, באתר USA Today,‏ 18 בנובמבר 2006
8. ↑  ההודעה על פטירתו של ג'ונסון, באתר Associated Press,‏ 4 בנובמבר 2020

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2014164149
* VIAF: 313410068
* WorldCat: lccn-no2014164149

 |
**לוני ג'וול שלטון** (באנגלית: **Lonnie Jewel Shelton**;‏ 19 באוקטובר 1955 – 8 ביולי 2018) היה כדורסלן אמריקאי, אשר שיחק בליגת ה-NBA בין השנים 1976–1986. בעונת 1978/1979 זכה באליפות ה-NBA כשחקן סיאטל סופרסוניקס, ולאורך הקריירה השתתף פעם אחת במשחק האולסטאר (1982), והעמיד ממוצעים כוללים של 12.0 נקודות, 6.1 ריבאונדים ו-2.2 אסיסטים למשחק.

קריירת מכללות
-------------

שלטון נולד וגדל בעיר בייקרספילד שבקליפורניה, ובין השנים 1972–1976 למד באוניברסיטת המדינה של אורגון ("אורגון סטייט"). ב-3 עונותיו בקבוצת הכדורסל של האוניברסיטה שיחק תחת המאמן חבר היכל התהילה של הכדורסל רלף מילר, ורשם ממוצעים כוללים של 16.2 נקודות ו-8.4 ריבאונדים למשחק. בעונת 1974/1975 הוביל את קבוצתו לשלב שמינית גמר טורניר אליפות המכללות (NCAA Sweet Sixteen), בו היא הודחה על ידי אוניברסיטת אינדיאנה, במדיה שיחקו קנט בנסון וקווין באקנר.

קריירת משחק
-----------

בדראפט ה-NBA‏ 1976 נבחר שלטון בבחירה ה-25, על ידי ניו יורק ניקס. בשנתי עונותיו עם הניקס ביסס את מעמדו כשחקן חמישייה קבוע, והעמיד ממוצעים של 13.3 נקודות ו-7.4 ריבאונדים למשחק.

לקראת עונת 1978/1979 הועבר לסיאטל סופרסוניקס, כפיצוי על חתימתו של הסנטר מרווין ובסטר בניקס. בעונתו הראשונה בסיאטל השלים חמישייה פותחת חזקה לצדם של גאס ויליאמס, דניס ג'ונסון, ג'ון ג'ונסון וג'ק סיקמה, וזכה עמה באליפות ה-NBA הראשונה בתולדותיה. בסדרת הגמר גברו הסופרסוניקס על וושינגטון בולטס, מולם הפסידו בגמר של העונה הקודמת, בתוצאה 4–1. בעונת 1979/1980 המשיכה סיאטל להציג יכולת טובה, כאשר רשמה מאזן ניצחונות 56–26, אך היא הודחה מהפלייאוף בגמר האזור המערבי, על ידי לוס אנג'לס לייקרס. בעונת 1981/1982 רשם שלטון ממוצעים של 14.9 נקודות, 6.3 ריבאונדים ו-3.1 אסיסטים למשחק, ונבחר בפעם היחידה בקריירה להשתתף במשחק האולסטאר של ה-NBA, לצד חבריו לקבוצה ג'ק סיקמה וגאס ויליאמס. כמו כן נבחר בסיום אותה עונה לחמישיית ההגנה השנייה, יחד עם סיקמה.

בקיץ 1983 נשלח בטרייד לקליבלנד קאבלירס, בתמורה לבחירת דראפט עתידית. ב-3 עונותיו בקליבלנד קלע 7.9 נקודות בממוצע למשחק, בעוד קבוצתו רושמת מאזן כולל של 93 ניצחונות ו-153 הפסדים. בסיום עונת 1985/1986 פרש שלטון ממשחק, בגיל 30.

ב-8 ביולי 2018 נפטר שלטון, בגיל 62, כתוצאה מהתקף לב.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של שלטון ב-NBA, באתר basketball-reference.com
2. ↑  סטטיסטיקות המכללות של שלטון, באתר sports-reference.com
3. ↑  רשימת הנבחרים בדראפט 1976, באתר basketball-reference.com
4. 1 2  ההודעה על פטירתו של שלטון, באתר cbssports.com,‏ 9 ביולי 2018
5. ↑  שלטון נשלח בטרייד לקליבלנד, באתר upi.com,‏ 24 ביולי 1983
**טרנס אנתוני קינסי** (באנגלית: **Tarence Anthony Kinsey**; נולד ב-21 במרץ 1984) הוא כדורסלן אמריקאי המשחק בקבוצת דיז'ון מהליגה הצרפתית ומליגת האלופות של פיבא. קינסי משחק בעמדות הקלע והסמול פורוורד.

קריירה
------

קינסי החל את הקריירה שלו במכללת דרום קרולינה. ב-2006 קלע לממוצע 15.8 נקודות למשחק וניסה את מזלו בדראפט ה-NBA.
לאחר שלא נבחר בדראפט ב-2006 הצליח קינסי לקבל חוזה ב-NBA וחתם בממפיס גריזליס. ב-48 משחקים בעונה קלע 7.7 נקודות בממוצע. בעונתו השנייה שיחק 11 משחקים עד ששוחרר מהקבוצה.

לאחר מכן ב-2008 חתם בפנרבחצ'ה מליגת העל הטורקית, וסייע לה לזכות באליפות טורקיה ולהעפיל עד לרבע גמר היורוליג.
ב-1 באוגוסט 2008 חזר קינסי ל-NBA והצטרף לקליבלנד קאבלירס לעונה אחת בה מיעט לשחק.

ב-25 באוגוסט 2009 חתם קינסי שוב בפנרבחצ'ה ושיחק במדיה שנתיים, במהלכן קבוצתו זכתה פעמיים באליפות טורקיה תוך כדי שהוא זוכה ב-2010 בתואר ה-MVP של סדרת הגמר בליגה הטורקית.

ביולי 2011 חתם קינסי לעונה אחת באנאדולו אפס. בעונה זו קבוצתו הגיעה עד לגמר הפלייאוף בליגת העל הטורקית שם הפסידו בסדרה 2–4 לבשיקטש.
ב-26 בספטמבר 2012 הצטרף לגולדן סטייט ווריורס מליגת ה-NBA אך נופה מהסגל הסופי.
ב-14 בדצמבר 2012 חתם קינסי בסקאבוליני פזארו מליגת העל האיטלקית איתה קלע 12.4 נקודות בממוצע למשחק. בהמשך אותה עונה עבר לאוניקאחה מלאגה מליגת העל הספרדית עד לסיום העונה.

ב-9 בספטמבר 2013 חתם קינסי לעונה אחת בפרטיזן בלגרד מליגת העל הסרבית.
ב-31 בינואר, במשחק היורוליג של קבוצתו נגד לוקומוטיב קובאן קלע 32 נקודות, לקח 5 ריבאונדים והוסיף 3 חטיפות. באותו עונה קלע 14.8 נקודות ולקח 4.6 ריבאונדים בממוצע למשחק ביורוליג.

ב-4 באוגוסט 2014 חתם קינסי בניז'ני נובגורוד מליגת ה-VTB.

ב-22 ביולי 2015 חתם לעונה אחת בטרבזונספור מליגת העל הטורקית.

ב-28 בדצמבר 2015 חתם בהכוכב האדום בלגרד וסייע להם לזכות באליפות סרביה, בליגה האדריאטית ולהעפיל לרבע גמר היורוליג. קלע בממוצע 9.6 נקודות למשחק ביורוליג.

ב-2016 חתם קינסי בהפועל ירושלים מליגת העל הישראלית לשנתיים.
ב-15 ביוני 2017 סייע לקבוצתו לזכות באליפות ליגת העל אחרי ניצחון 76–83 על מכבי חיפה במשחק הגמר בו קלע 19 נקודות והוסיף 5 ריבאונדים.

ב-2 בספטמבר 2018 חתם בקבוצת ברוגאן מליגת העל הספרדית בכדורסל.

בתחילת דצמבר עבר לקבוצת דיז'ון מהליגה הצרפתית, המשחקת גם בליגת האלופות של פיבא.

קישורים חיצוניים
----------------

ויקישיתוף מדיה וקבצים בנושא **טרנס קינסי** בוויקישיתוף
* טרנס קינסי, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ליגת העל הספרדית בכדורסל (בספרדית)

הערות שוליים
------------

1. ↑  אריה ליבנת, טרנס קינסי חתם בהפועל ירושלים, באתר הארץ, 23 ביולי 2016
**אלבין אגר-לינץ** (בגרמנית: **Albin Egger-Lienz**‏; 29 בינואר 1868 – 4 בנובמבר 1926) היה צייר אוסטרי, חבר הזצסיון הווינאי. נודע במיוחד בז'אנרים כפריים וציורים היסטוריים.

קריירה
------

אגר-לינץ נולד בדולסאך-סטריבאך ליד לינץ, במחוז טירול. הוא היה בנם של מריה טרוגר, בת איכרים, וגיאורג אגר, צייר כנסיות. כבוגר הוא השתמש בשם המשפחה של אביו בשילוב שם מקום הולדתו. הוא עבר את הכשרתו האמנותית הראשונה אצל אביו, ולאחר מכן למד באקדמיה במינכן שם הושפע מפרנץ פון דפרגר והצייר הצרפתי ז'אן-פרנסואה מילה.

בין השנים 1893–1899 עבד במינכן, שם הצטרף לאגודה האמנותית המקומית. הוא הציג מאמצע 1890. עבודותיו המוקדמות תיארו סצינות של חיי איכרים וסצינות היסטוריות מהמרד הטירולי משנת 1809.

בשנת 1899 התחתן עם לורה מולוואלד, שאיתה נולדו לו שלושה ילדים, ועבר לווינה שם עבד בנפרד מהסביבה האמנותית המקומית. הוא ניסה לשווא להשיג מישרת מורה באקדמיה לאמנויות יפות בווינה. בשנת 1900 השתתף בתערוכה העולמית בפריז וקיבל את מדליית הארד על ציור.

במהלך העשור הראשון של המאה ה-20 לעיתים קרובות הוא נסע ועבד בטירול, במיוחד בעמק אוץ. בשנת 1909 הצטרף לזצסיון הווינאי. בהשפעתו של פרדיננד הודלר, פיתח אגר-לינץ שפה רשמית של אקספרסיביות מונומנטלית, שהראתה העדפה לדמויות הרואיות הסגורות במרחבים דמויי במה. צורות מסיביות המתוארות היטב נצבעו באמצעות לוח צבעים כמעט מונוכרומטי של צבעי אדמה.

בשנת 1910 נדחתה שוב בקשתו לפרופסורה באקדמיה בווינה, בשל התנגדותו של יורש העצר, הארכידוכס פרנץ פרדיננד.

בשנת 1911 עבר מווינה להול ליד אינסברוק. בשנים 1911 ו-1912 הוא היה פרופסור בבית הספר לאמנות בויימאר. הוא ביקר בהולנד, שם למד את המאסטרים הוותיקים.

בספטמבר 1913 עבר עם משפחתו לסנטה ג'וסטינה, ליד בולצנו, איטליה.

הוא זומן לשירות צבאי בשנת 1915 והיה צייר מלחמה בבגדים אזרחיים בחזית דרום אוסטריה בשנת 1916. לאחר תום המלחמה הוא נשאר בדרום טירול. בשנת 1919 דחה מישרת פרופסור בווינה.

הוא חזר לצייר סצנות איכרים, אך עם תוכן דתי, כמו תחייתו של ישו. הוא זכה להצלחה בעבודות שצוירו באיטליה, שהוצגו ברומא ובוונציה ובווינה, בשנת 1925, בווינר קונסטלרהאוס. הוא קיבל הצעה מחודשת ללמד באקדמיה לאמנויות יישומיות בווינה, אך סירב שוב.

בשנותיו האחרונות צייר סדרת ציורים וציורי קיר עבור קפלת הזיכרון לנופלים במלחמה בלינץ.

אגר-לינץ נפטר מדלקת ריאות ב-4 בנובמבר 1926.

גלריה
-----

* 
* 
* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **אלבין אגר-לינץ** בוויקישיתוף

הערות שוליים
------------

1. ↑  **Egger-Lienz, Albin**, Oxford University Press, 2011-10-31, Benezit Dictionary of Artists
2. ↑  Lachnit, Edwin (2003). "Egger-Lienz, Albin". *Grove Art Online*.
3. ↑  Clegg, Elizabeth (2008). "Albin Egger-Lienz. Vienna". The Burlington Magazine. 50 (1262): 354–356.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007279751205171
* BnF: cb126538980 (data)
* GND: 118529072
* ISNI: 0000 0001 0399 5654
* KulturNav: 16ecb32a-3deb-4ddf-a0f9-fb267cd1eb76
* LCCN: n50030236
* NKC: xx0075315
* NTA: 255342675
* RKD: 25670
* SUDOC: 066939402
* ULAN: 500000921
* VIAF: 24570645
* WorldCat: lccn-n50030236

 |
**קווין דורל אדוארדס** (באנגלית: **Kevin Durell Edwards**; נולד ב-30 באוקטובר 1965) הוא כדורסלן עבר אמריקאי, אשר שיחק בליגת ה-NBA בין השנים 1988–2001. ממוצעיו הכוללים לאורך 11 עונותיו בליגה הם 10.9 נקודות, 2.7 ריבאונדים, 2.7 אסיסטים ו-1.4 חטיפות למשחק.

קריירת מכללות
-------------

אדוארדס נולד בעיר קליבלנד הייטס, אוהיו, ובין השנים 1984–1988 למד ב"מכללה הקהילתית לייקלנד" שבצפון אוהיו ובאוניברסיטת דה פול אשר בשיקגו, אילינוי. בשתי עונותיו בקבוצת הכדורסל של אוניברסיטת דה פול שיתף פעולה עם רוד סטריקלנד ודאלאס קומג'יס, ורשם ממוצעים של 16.3 נקודות, 5.1 ריבאונדים ו-3.5 אסיסטים למשחק.

קריירת משחק מקצועית
-------------------

בדראפט ה-NBA‏ 1988 נבחר אדוארדס בבחירה ה-20 על ידי מיאמי היט, לקראת עונת הבכורה של המועדון. לאורך עונתו הראשונה בקבוצה הוליך את קלעיה עם ממוצע של 13.8 נקודות למשחק, ובסיומה נבחר לחמישיית הרוקיז השנייה של העונה, על אף שמיאמי סיימה עם מאזן הניצחונות הנמוך ביותר בליגה; 15–67. ב-4 העונות הבאות נותר אדוארדס אחד השחקנים הבולטים של ההיט, ותרם 11.8 נקודות בממוצע למשחק.

ביולי 1993, לאחר 5 עונות במיאמי, חתם על חוזה בניו ג'רזי נטס. בעונתו הראשונה בניו ג'רזי פתח בכל בכל 82 המשחקים וקלע שיא קריירה של 14.0 נקודות למשחק. לאחר 14 משחקים בעונת 1994/1995, אשר בכולם קלע לפחות 10 נקודות, נפצע אדוארדס ונאלץ להחמיץ את כל המשך אותה עונה. בשתי העונות הבאות שותף ב-66 משחקים בסך הכול, בשל פציעות שונות, ותרם 8.8 נקודות בממוצע למשחק.

בפברואר 1988, לאחר כ-4 עונות וחצי עם הנטס, הועבר לצד דייוויד בנואה וינקה דארה בטרייד לאורלנדו מג'יק, תמורת רוני סייקלי ובראיין אוואנס. בעונות 1999 ו-2000 לא שיחק כלל, ובעונת 2000/2001 שותף ב-46 משחקי NBA כשחקן ונקובר גריזליס, בטרם פרש ממשחק.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של אדוארדס בליגת ה-NBA, באתר basketball-reference.com
2. ↑  הסטטיסטיקות של אדוארדס בליגת המכללות, באתר sports-reference.com
3. ↑  רשימת הנבחרים בדראפט 1988, באתר basketball-reference.com
4. ↑  אדוארדס חותם על חוזה ל-5 שנים בניו ג'רזי, באתר sun-sentinel.com,‏ 9 ביולי 1993
5. ↑  הפציעה של אדוארדס משאירה את הנטס מחכים, באתר הניו יורק טיימס, 29 בנובמבר 1994
6. ↑  אדוארדס, סייקלי ודארה נשלחים בטרייד לניו ג'רזי, באתר Associated Press,‏ 20 בפברואר 1998
7. ↑  פרופיל של אדוארדס, באתר קבוצת אוניברסיטת דה פול
**נואל פליקס** (באנגלית: **Noel Felix**; נולד ב-4 באוקטובר 1981 בלוס אנג'לס, ארצות הברית) הוא כדורסלן אמריקאי-בליזי ששיחק בין היתר בקבוצת הפועל ירושלים בעמדת פאוור פורוורד/סנטר. גובהו של פליקס 2.06 מטרים. בעונת 2006-07 שיחק פליקס במכבי תל אביב. בעונת 2005-2006 שיחק במדי סיאטל סופרסוניקס 12 משחקים ובתחילת העונה שיחק בסו פולס סקייפורס (מליגת ה-CBA).

תחילת הקריירה
-------------

פליקס גדל באינגלווד, פרבר של העיר לוס אנג'לס. 
למד ושיחק במכללת פרסנו סטייט, שם הציג יכולת טובה, אך למרות זאת לא נבחר בדראפט ה-NBA.
את עונת הכדורסל המקצוענית הראשונה שלו העביר בין קבוצות שנחאי שארקס שבסין ואיידהו סטמפיד מליגת ה-CBA שבאיידהו.

התקדמותו בכדורסל
----------------

ב-2004\2005 נואל פליקס שיחק באיטליה בקבוצת קאריף פרארה מהליגה השנייה, ביפן ובפיליפינים בקבוצת פואן פאלס אך גם שם לא בלט.

לאחר מכן פליקס חזר לארצות הברית לליגת ה-CBA בקבוצת יקיאמה סן קינגס שם הרשים עם ממוצעי 15.4 נקודות 7.4 ריב′ ו-1.3 חסימות למשחק. מאוחר יותר עבר לשחק בקבוצת סו פולס והרשים עם ממוצעים של 15.7 נקודות, 7 ריבאונדים ו-2 חסימות למשחק (מצטיין ב-CBA בקטגוריה). משחקו הטוב ביותר בקבוצה היה שסיים 39 נקודות, וכתוצאה מכך בחודש מרץ 2006 הוחתם בקבוצת סיאטל סופרסוניקס מה-NBA שם סיים את העונה. בסיום העונה הפך לשחקן חופשי וגם שיחק במדי נבחרת ארצות הברית במשחקי המוקדמות להעפלה לאליפות העולם 2006.

בעונת 2006/7 שיחק במכבי תל אביב והחליף את מייסאו באסטון שעבר ל-NBA. פליקס כמעט לא קיבל דקות במכבי ועזב אותה בסוף העונה. בתחילת העונה שיחק באנהיים ארסנל מליגת הפיתוח של ה-NBA, אך בסוף חודש דצמבר 2007 החליט לחזור לישראל וחתם בהפועל ירושלים. בפברואר 2008 זכה עם הקבוצה בגביע המדינה, תוך שהוא קולע בגמר 4 נקודות.

קריירה
------

* 2003- סיים את מכללת פרסנו.
* 2003/04- שנחאי אוריינטל שארקס (סין), איידהו סטאמפייד (CBA).
* 2004/05- קאריף פרארה (איטליה, ליגה שנייה), פואן פאלס (הפיליפינים) יאקימה סאן קינגס (CBA).
* 2005/06- סו פולס (CBA), סיאטל סופרסוניקס (שיחק 10 ימים, וגם סיים את מחנה האימון הסופי).
* 2006- שיחק במוקדמות אליפות העולם ביפן במדי נבחרת ארצות הברית (ה"דרים טים")
* 2006/07- מכבי "עלית" תל אביב.
* 2007/08- משחק בליגת ה-NBDL בקבוצת אנהיים ארסנל, בדצמבר עבר להפועל ירושלים ובסוף העונה שוחרר מהקבוצה.

ממוצעים
-------

* ליגת ה-NBA - שיחק 12 משחקים עם סיאטל סופרסוניקס, 1.5 נקודות ו1.1 ריבאונדים למשחק.
* ליגת ה-CBA - רשם 13.4 נקודות ו-6 ריבאונדים למשחק.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר ESPN
* נואל פליקס באתר האוהדים הרשמי של מכבי "עלית" תל אביב (הלב הצהוב)
* גלריית התמונות של נואל פליקס באתר האוהדים הרשמי של מכבי "עלית" תל אביב (הלב הצהוב)
* יעל מרגלית, גרמניה, ‏נואל פליקס: לא חשבתי שמכבי תרצה אותי, באתר ONE‏, 11 באוקטובר 2006
* חגי סגל, ספאחיה: "נואל פליקס הכי מתאים לשיטה שלנו", באתר nrg‏, 10 באוקטובר 2006

הערות שוליים
------------

1. ↑  אם אתה לא יכול לנצח אותם, צרף אותם, 20 בדצמבר 2007
מסגד ברקוק בקהיר; ציור של אלברטו פאסיני מ-1870
המדרסה והח'אנקה של ברקוק בקהיר
**אל-מלכּ א-ט'אהר סיְף א-דין בַּרקוּק** (בערבית: **المالك الظاهر سيف الدين برقوق**) היה הסולטאן הממלוכי הראשון בשושלת הבורג'ית, שלט במשך השנים 1382–1389 ו-1390–1399.

קורותיו
-------

הסולטאן ברקוק, צ'רקסי במוצאו, נשבה בקווקז בהיותו נער ונמכר לעבדות ב-1363. הוא גויס לצבא הממלוכי ועלה בו בסולם הדרגות בזכות יכולות הלחימה והפיקוד שהפגין. הכינוי "ברקוק" (שזיף) דבק בו במצרים. עם השתלטות הממלוכים הצ'רקסים והאבחזים על השלטון, החל ברקוק לצבור כוח ולהשיג מעמד בקרבם. ב-1382 הדיח ברקוק את הסולטאן חאג'י, האחרון בשושלת הבחרית, ותפס את מקומו. לחיזוק שליטתו מינה ברקוק מקורבים ובני משפחה לתפקידי מפתח. ברקוק איבד את כסאו ב-1389 במרד שהנהיגו מושלי מלטיה וחלב ובמהלכו הוחזר הסולטאן המודח לשלטון. המרד דוכא על ידי צבא הצ'רקסים והבדואים שהצליח ברקוק לגייס אחרי שנמלט ממקום גלותו בכַּרַכּ שבעבר הירדן. בשובו לקהיר החליף ברקוק את כל המושלים בסולטנות בנאמניו.

במהלך כהונתו התקרבו הכוחות המונגולים-טורקים בראשות טימור לנג לשערי הסולטנות. ברקוק הוציא להורג את שליחיו של טימור, שביקשו ממנו להכיר בחסותו של המנהיג המונגולי, והותיר ליורשו את ההתמודדות עם הכיבושים של טימור.

ברקוק מת ב-1399 ואת מקומו ירש בנו בן ה-12, נאצר א-דין, שהיה לסולטאן הבורג'י פרג' (1398–1405, 1406–1412).

בתקופתו נבנה השוק המרכזי של קהיר, ח'אן אל-ח'לילי, על הריסות בית קברות פאטמי. ברקוק הקים בקהיר מכלול מבנים מפואר (אנ') הכולל מסגד, מדרסה, ח'אנקה (ער')(אנ') ומאוזוליאום. בניית חאן אל-סולטאן וגם השיפוץ של בריכת הסולטאן (בשנת 1392) בירושלים מיוחסות לסולטאן ברקוק.

קישורים חיצוניים
----------------

ויקישיתוף מדיה וקבצים בנושא **ברקוק** בוויקישיתוף
* צביקה צוק, מים בקצה המנהרה - לטייל במפעלי המים הקדומים, הוצאת יד יצחק בן צבי

* David Samuel Margoliouth, *Cairo, Jerusalem, and Damascus: three chief cities of the Egyptian sultans*, 1907, Ch. Seven: "The Early Circassian Mamelukes", pp. 170-205

הערות שוליים
------------

1. ↑  Philip K. Hitti, *History of the Arabs* New York:St.Martin's Press, 1985, p.701
2. ↑  במאוזוליאום זה קבורה בתו של ברקוק; הוא ובנו פרג' קבורים בצפון "עיר המתים" של קהיר

| סולטאנים ממלוכים במצרים |
| --- |
| סולטאנים בחרים | שג'ר א-דר • איבכ • אל-מנצור עלי • קטז • ביברס • ברקה חאן • סולמיש • קלאון • ח'ליל בן קלאון • מוחמד בן קלאון • קיטבוגה • לג'ין • ביברס אל-ג'אשנכיר |
| סולטאנים בורג'ים | ברקוק • ברסבאי • ג'קמק • קאיתבאי • קאנסוה אל-ע'ורי • טומאן ביי |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007370865505171
* GND: 124476805
* ISNI: 0000 0003 7325 0564
* LCCN: nr93037333
* TDVİA: berkuk
* VIAF: 66344180
* WorldCat: lccn-nr93037333

 |
**מסעוד אל מדיוני** (25 בנובמבר 1886 אוראן, אלג'יריה הצרפתית – 23 במרץ 1943, סוביבור, גנרלגוברנמן), הידוע גם בשם **סעוד ל'אוראנה** (Saoud l'Oranais, מילולית: סעוד מהעיר אוראן), היה מוזיקאי יהודי ממוצא אלג'יראי ובעל בית הקפה שהפך מרכז תרבותי מרכזי, **קפה אוראן**. הוא היה מלחין, כנר וזמר, וכן מייסד בית ספר למוזיקה, ומורה מרכזי למוזיקה האלג'ירית הקלאסית ובמוזיקת ההאוזי האלג'ירית. כמורה, הוא לימד והכשיר כמה מהדמויות המובילות במוזיקת ההאוזי, בכלל זאת רנט ל'אוראנז ולילי בוניש. הוא היה דודו של הפסנתרן האלג'יראי מוריס אל מדיוני.

ביוגרפיה
--------

מסעוד היה בנם של דונה בן סעיד ושמואל אל מדיוני, שהיה יצרן סיגרים בעיר אוראן. ב-27 בדצמבר שנת 1905 מסעוד נישא לג'וליה בן שושן.

אל מדיוני שירת בצבא הצרפתי אלג'ירי בין השנים 1907–1909, ולאחר מכן שירת בצבא שוב במהלך מלחמת העולם הראשונה בין 1914 ל-1919 בקזבלנקה. בשנת 1924 חזר מקזבלקה לאוראן, וחזר למקצועות המוזיקה. בתקופה הזו הוביל תזמורת ב"קפה אוראן", אליה קיבל את סולטנה דאוד בת ה-13 מתאהרת והכשיר אותה כזמרת, אותה כינה רנט ל'אוראנז, שם במה שדבק וליווה אותה בקריירה בינלאומית כזמרת האוזי ומוזיקה אלג'ירית קלאסית. כך קרה גם עם לילי בוניש, שהגיע ללמוד אצל מסעוד ל'אוראנז כשהיה בן 10. ב-29 באוקטובר 1933, מסעוד פתח בית ספר למוזיקה אלג'ירית קלאסית בשם "לה מולודיה".

מסעוד הקליט רבות, במגוון של סגנונות במוזיקה האלג'ירית ובמגוון חברות תקליטים (Pathé, Polyphon, Parlophone, HM, Philips, and Baidaphon). רשימת השירים שכתב מסעוד כוללת להיטים רבים: אנא לוליה, מחאני זין, כליוני נמות, אנחבכ אנחבכ ועוד.

בשנת 1938 היגר מסעוד אל מדיוני עם משפחתו לצרפת, לצד יהודים ומוסלמים רבים מצפון אפריקה. בעיר מרסיי פתח שוב בית קפה מוזיקלי, והמשיך בקריירה מוזיקלית פורחת.

ב-22 בינואר 1943, במהלך אקציה בעיר מרסיי, נעצר מסעוד ונשלח למחנה הריכוז דראנסי בצרפת, ומשם למחנה ההשמדה סוביבור שבפולין, שם ככל הנראה נרצח בתאי הגזים ב-23 במרץ 1943 ביחד עם בנו יוסף בן ה-13 (יליד שנת 1930).

הוקרה והנצחה
------------

לאחר מותו של מסעוד אל מדיוני, רנט ל'אוראנז כתבה והקליטה לזכרו את השיר Nechkar El Karim (Chant de louange), ("שיר הלל"). השיר מתאר את מותו של מסעוד כתוצאה מהאלימות הנאצית "בלילה וערפל".

האלבום Pianoriental של הפסנתרן מוריס אל מדיוני הוקדש לדודו מסעוד אל מדיוני, ותמונתו של מסעוד מופיעה על כריכת האלבום.

שמו של מסעוד אל מדיוני מופיע במאגר המרכזי של שמות קורבנות השואה ביד ושם.

קישורים חיצוניים
----------------

* מסעוד אל מדיוני, באתר MusicBrainz (באנגלית)
* מסעוד אל מדיוני, באתר Discogs (באנגלית)

הערות שוליים
------------

1. ↑  Messaoud Medioni surnommé Saoud l'Oranais, www.judaicalgeria.com (בצרפתית)
2. ↑  Hatikvah Music (selections #4 and #5)
3. ↑  ראו: המאגר המרכזי של שמות קורבנות השואה באתר יד ושם. (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: b12518c6-2e0b-4c86-b90a-8ee1c2beb7fa

 |
**נורמן אלן "נורם" ואן ליר השלישי** (באנגלית: **Norman Allen "Norm" Van Lier III**;‏ 1 באפריל 1947 - 26 בפברואר 2009) היה כדורסלן אמריקאי ששיחק במשך 10 עונות בליגת ה-NBA בעמדת הרכז. ממוצעיו לאורך הקריירה הם 11.8 נקודות, 4.8 ריבאונדים, 7.0 אסיסטים ו-1.8 חטיפות למשחק.

נעורים ומכללות
--------------

ואן ליר נולד בעיר מזרח ליברפול שבאוהיו, וגדל במידלנד, פנסילבניה. בשנת 1965 הוביל את קבוצת הכדורסל של "תיכון מידלנד" לאליפות התיכונים של פנסילבניה, לאחר שניצחה את כל 28 משחקיה באותה עונה. בין השנים 1966–1969 למד באוניברסיטת סנט פרנסיס, ושיחק עבור קבוצת הכדורסל שלה לצד הרכז קווין פורטר.

קריירה מקצועית
--------------

ואן ליר נבחר על ידי קבוצת שיקגו בולס בבחירה ה-34 של דראפט ה-NBA לשנת 1969, והועבר לפני תחילת העונה לסינסינטי רויאלס. בעונת הרוקי שלו שיתף פעולה בקו האחורי עם אוסקר רוברטסון, שעזב בסיום אותה עונה והוחלף ברכז הצעיר נייט ארצ'יבלד. מבחינה התקפית, עונת 1970/1971 הייתה עונת השיא של ואן ליר, כשרשם שיאי קריירה של 16.0 נקודות ו-7.1 ריבאונדים בממוצע למשחק, וכן הוביל את ה-NBA עם 10.1 אסיסטים למשחק. במהלך עונתו השלישית נשלח בטרייד לשיקגו בולס, במדיה שיחק עד סיום עונת 1977/1978, והפך לאחד משחקניה האהודים ביותר. ואן ליר והקלע ג'רי סלואן הרכיבו קו אחורי הגנתי וקשוח במיוחד, ולצד הפורוורדים בוב לאב וצ'ט ווקר הפכו את הבולס לאחת הקבוצות המובילות ב-NBA לאורך שנות ה-70. אחת הפעולות האופייניות לואן ליר הייתה סחיטת עבירות תוקף, כשהתייצב בזריזות לפני שחקני ההתקפה עליהם שמר. בתקופתו של ואן ליר בשיקגו הגיעה הקבוצה 5 פעמים לשלב הפלייאוף, והעפילה פעמיים לסדרת גמר המערב (ב-1974 ו-1975).

לקראת עונת 1978/1979 חתם בקבוצת מילווקי באקס, ושוחרר ממנה ב-22 בינואר, לאחר 38 משחקים בלבד. בסיום אותה עונה הודיע על פרישה ממשחק, בגיל 32.

בין השנים 1971–1978 נבחר ואן ליר 8 פעמים ברציפות לאחת מחמישיות ההגנה של העונה, והשתתף בשלושה משחקי אולסטאר. בעת פרישתו דורג שמיני בתולדות ה-NBA וראשון בתולדות הבולס הן באסיסטים (5,217) והן בחטיפות (767) לאורך הקריירה.

ב-26 בפברואר 2009 נפטר ואן ליר בביתו שבשיקגו, בגיל 61. מאוחר יותר באותו יום נפטר גם מאמן העבר של שיקגו בולס ופיניקס סאנס, ג'וני "רד" קר.

קישורים חיצוניים
----------------

ויקישיתוף מדיה וקבצים בנושא **נורם ואן ליר** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA
* נורם ואן ליר, באתר "Find a Grave" (באנגלית)

הערות שוליים
------------

1. 1 2  סטטיסטיקות הקריירה של ואן ליר ב-NBA, באתר basketball-reference.com
2. ↑  רשימת הנבחרים בדראפט 1969, באתר basketball-reference.com
3. ↑  You can't keep a wild man down, באתר ספורטס אילוסטרייטד, 26 בפברואר 1973
4. ↑  רשימת מוסרי האסיסטים המובילים ב-NBA, נכון לשנת 1979, באתר basketball-reference.com
5. ↑  רשימת החוטפים המובילים ב-NBA, נכון לשנת 1979, באתר basketball-reference.com
6. ↑  ההודעה על מותו של ואן ליר, באתר הרשמי של ה-NBA,‏ 26 בפברואר 2009

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2018065290
* VIAF: 943154260638124480008
* WorldCat: lccn-n2018065290

 |
**דייוויד אמיל אנדרסן** (באנגלית: **David Emil Andersen**; נולד ב-23 ביוני 1980 במלבורן, אוסטרליה) הוא כדורסלן עבר אוסטרלי-דני ששיחק בעמדות הפאוור פורוורד והסנטר בקבוצת אסוול ליון-וילרבאן מליגת העל הצרפתית.

מהלך הקריירה
------------

את הקריירה המקצוענית החל אנדרסן בקבוצת ולוגונג הוקס האוסטרלית, ולאחר שנה חתם בקבוצת קינדר בולוניה האיטלקית, איתה זכה במספר רב של תארים במהלך 4 שנותיו בקבוצה, כולל זכייה ביורוליג במאי 2001 (באותה עונה בה מכבי תל אביב זכתה בסופרוליג). בקיץ 2002 נבחר אנדרסן במקום ה-37 של דראפט ה-NBA על ידי אטלנטה הוקס, אך מיקום זה בסיבוב השני של הדראפט אינו מבטיח חוזה עם הקבוצה, ואנדרסן נשאר באיטליה. לאחר שהקבוצה הבולונזית פשטה את הרגל בקיץ 2003 עבר אנדרסן למונטפסקי סיינה, יריבתה של בולוניה בליגה האיטלקית, ובעונה הבודדת בה שיחק בקבוצה זכה עימה באליפות איטליה נוספת.

לאחר סיינה עבר אנדרסן לצסק"א מוסקבה הרוסית, שם התפתח להיות אחד השחקנים הטובים ביותר באירופה (תחת המאמן אטורה מסינה). כבר בעונתו הראשונה בקבוצה נבחר אנדרסן לחמישיית העונה של היורוליג, לצד שארונאס יאסיקביצ'יוס, אנתוני פארקר וניקולה וויצ'יץ' ממכבי וארווידאס מצייאוסקאס מטאו ויטוריה. את העונה סיימה צסק"א עם הפסד בחצי הגמר לטאו ויטוריה. לאחר מכן זכה אנדרסן עם צסק"א בשני תוארי יורוליג: בעונת 2005/06 ובעונת 2007/08, כשבשני הגמרים זכו הרוסים בתואר על חשבון מכבי תל אביב.

לאחר 4 עונות בשורות האלופה הרוסית עבר אנדרסן לקבוצת ברצלונה מהליגה הספרדית, המשתתפת גם ביורוליג. אנדרסן היה שותף לזכייה באליפות ספרד, ובסיום עונה אחת בקבוצה חתם ביוסטון רוקטס מה-NBA.

אנדרסן, המחזיק גם בדרכון דני, נמנה עם סגל נבחרת אוסטרליה, והיה שותף לזכייתה במקום ה-7 באולימפיאדת בייג'ינג 2008. בינואר 2014 חתם בשטרסבורג עד סוף העונה. ב-11 בספטמבר חתם באסוול ליון-וילרבאן מאותה הליגה לשנתיים.

בשנת 2000 זכה במדליית הספורט האוסטרלית (אנ').

תארים
-----

### תארים קבוצתיים

**עם קינדר בולוניה**

* זכייה ביורוליג: 2001
* זכייה באליפות הליגה האיטלקית: 2001
* 3 זכיות בגביע האיטלקי: 1999, 2001, 2002

**עם מונטפסקי סיינה**

* זכייה באליפות הליגה האיטלקית: 2004

**עם צסק"א מוסקבה**

* שתי זכיות ביורוליג: 2006, 2008
* מקום שני ביורוליג: 2007
* 4 זכיות באליפות הליגה הרוסית: 2005, 2006, 2007, 2008
* 3 זכיות בגביע הרוסי: 2005, 2006, 2007

**עם ברצלונה**

* אליפות הליגה הספרדית: 2009

**עם נבחרת אוסטרליה**

* זכייה במדליית זהב באליפות אוקיאניה: 2005
* זכייה במדליית זהב באליפות אוקיאניה: 2007

### תארים אישיים

* חבר בחמישיית העונה של היורוליג: 2005

קישורים חיצוניים
----------------

ויקישיתוף מדיה וקבצים בנושא **דייוויד אנדרסן** בוויקישיתוף
* אתר האינטרנט הרשמי של דייוויד אנדרסן

* פרופיל, באתר Basketball-Reference

* פרופיל אולימפי, באתר olympedia.org

* פרופיל, באתר eurobasket

* פרופיל, באתר פיב"א

* פרופיל, באתר ליגת ה-NBA

* פרופיל, באתר היורוליג

* פרופיל, באתר ליגת העל הספרדית בכדורסל (בספרדית)

הערות שוליים
------------

1. ↑  Name: ANDERSEN, David, Award:Australian Sports Medal, itsanhonour.gov.au

| **נבחרת אוסטרליה – אולימפיאדת לונדון (2012)** |
| --- |
| 1  • 
2  • 
3  • 
4 קרופורד • 
5 מילס • 
6 גיבסון • 
7 אינגלס‏ • 
8 ניולי • 
9 דלאבדובה • 
10 ברלו • 
11 ורת'ינגטון • 
12 ביינס •
13 אנדרסן • 
14 נילסן •
15 מאריץ' •
מאמן: בראון | אוסטרליהאוסטרליה |

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0003 9207 6143
* SELIBR: 233532
* VIAF: 12283943
* WorldCat: viaf-12283943

 |
**רוברט ויליאם "בוב" הריסון** (באנגלית: **Robert William "Bob" Harrison**; נולד ב-12 באוגוסט 1927) הוא כדורסלן עבר אמריקאי, אשר שיחק בליגת ה-NBA בין השנים 1949–1958. לאורך הקריירה זכה ב-3 אליפויות NBA כשחקן מיניאפוליס לייקרס, השתתף פעם אחת במשחק האולסטאר כשחקן סנט לואיס הוקס, ורשם ממוצעים כוללים של 7.2 נקודות, 2.7 אסיסטים ו-2.5 ריבאונדים למשחק.

קריירת משחק
-----------

הריסון נולד וגדל בעיר טולידו שבאוהיו. ב-3 בפברואר 1941, כשחקן קבוצת הכדורסל של "תיכון לגראנג'", קלע הריסון את כל 139 הנקודות של קבוצתו בניצחון מול "תיכון ארץ' סטריט" בתוצאה 139–8. במשחק הוא קלע 69 סלי שדה וזריקת עונשין אחת.

בין השנים 1945–1949 למד באוניברסיטת מישיגן, ולאורך תקופתו בקבוצת הכדורסל שלה קלע 10.2 נקודות בממוצע למשחק. בעונת 1947/1948 הוביל את הקבוצה להעפלתה הראשונה אי פעם לטורניר אליפות המכללות, אך במשחק הראשון של הטורניר הפסידה מישיגן מול אוניברסיטת הולי קרוס, בה שיחק בוב קוזי.

בדראפט ה-NBA‏ 1949 נבחר הריסון על ידי קבוצת מיניאפוליס לייקרס, במדיה שיחק ב-4 וחצי עונותיו הראשונות ב-NBA. לאורך תקופתו במיניאפוליס שימש כמחליפו מהספסל של הרכז סלייטר מרטין, וזכה עם הקבוצה ב-3 אליפויות NBA בעונות 1950, 1952 ו-1953. במשחק השביעי והמכריע של סדרת הגמר 1952, מול ניו יורק ניקס, הצטיין הריסון כשקלע 14 נקודות בניצחון הלייקרס בתוצאה 82–65.

במהלך עונת 1953/1954 נמכר הריסון למילווקי הוקס. בעונת 1955/1956 נבחר להשתתף במשחק האולסטאר של ה-NBA, לצד חברו לקבוצה בוב פטיט, על אף שהציג ממוצעים צנועים של 8.6 נקודות ו-3.8 אסיסטים למשחק. בדצמבר 1956 נמכר על ידי ההוקס לקבוצת סירקיוז נשיונלס. בסיום עונת 1957/1958 עזב את הנשיונלס ופרש ממשחק, בגיל 30.

קריירת אימון
------------

בין השנים 1958–1968 אימן את קבוצת הכדורסל של מכללת קניון, אשר באוהיו.

בשנת 1968 מונה למאמן קבוצת אוניברסיטת הרווארד, וב-5 עונותיו בתפקיד רשמה תחתיו הקבוצה מאזן כולל של 59 ניצחונות ו-70 הפסדים (45.7%). בסיום עונת 1972/1973 הוחלף כמאמן הקבוצה על ידי סאץ' סנדרס.

קישורים חיצוניים
----------------

ויקישיתוף מדיה וקבצים בנושא **בוב הריסון** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של הריסון ב-NBA, באתר basketball-reference.com
2. ↑  בוב הריסון, באתר לוס אנג'לס טיימס, 12 בפברואר 2011
3. ↑  סטטיסטיקות המכללות של הריסון, באתר sports-reference.com
4. ↑  סטטיסטיקות המשחק בין מישיגן להולי קרוס, באתר sports-reference.com
5. ↑  רשימת הנבחרים בדראפט 1949, באתר basketball-reference.com
6. ↑  סטטיסטיקות המשחק בין הלייקרס לניקס, באתר basketball-reference.com
7. 1 2  סאגת בוב הריסון, באתר thecrimson.com,‏ 11 במרץ 1976
8. ↑  סטטיסטיקות האימון של הריסון בליגת המכללות, באתר sports-reference.com
**סטרומייל עמנואל סוויפט** (באנגלית: **Stromile Emanuel Swift**; נולד ב-21 בנובמבר 1979) הוא כדורסלן עבר אמריקאי, אשר שיחק בליגת ה-NBA בין השנים 2000–2009. בהתחשב בכך שנבחר בבחירה השנייה של דראפט ה-NBA‏ 2000, הקריירה של סוויפט נחשבת כמאכזבת, והבחירה בו על ידי ונקובר גריזליס זכתה לביקורות רבות לאורך השנים. ממוצעיו הכוללים לאורך הקריירה הם 8.4 נקודות, 4.6 ריבאונדים ו-1.2 חסימות למשחק.

קריירת מכללות
-------------

סוויפט נולד בעיר שריבפורט שבלואיזיאנה, ובשנת 1998 החל ללמוד באוניברסיטת המדינה של לואיזיאנה. בעונתו השנייה בקבוצת הכדורסל של האוניברסיטה רשם ממוצעים של 16.2 נקודות, 8.2 ריבאונדים ו-2.8 חסימות למשחק, והוביל אותה למעמד שמינית גמר טורניר אליפות המכללות (NCAA Sweet Sixteen), לראשונה מאז 1987. בסיום אותה עונה, שהייתה האחרונה שלו בליגת המכללות, זכה בתואר שחקן העונה של "המחוז הדרום-מזרחי" (SEC), ונבחר לחמישייה השנייה של העונה בליגת המכללות (Second-team All-American).

קריירת משחק
-----------

בדראפט ה-NBA‏ 2000 נלקח סוויפט על ידי ונקובר גריזליס בבחירה השנייה, אחרי קניון מרטין שנבחר ראשון. חרף הציפיות הגבוהות ממנו, התקשה סוויפט בעונתו הראשונה בליגה וקלע 4.9 נקודות בממוצע למשחק בלבד. ב-4 העונות הבאות הציג שיפור קל, והעמיד במהלכן ממוצעים של 10.2 נקודות ו-5.4 ריבאונדים למשחק כשחקן ספסל. ב-20 בנובמבר 2002 קבע שיא מועדון של 8 חסימות במשחק הגריזליס מול פילדלפיה 76'.

לקראת עונת 2005/2006 חתם על חוזה ל-4 עונות ביוסטון רוקטס. לאחר עונה אחת ביוסטון נשלח (יחד עם רודי גיי) בחזרה לממפיס, בתמורה לשיין באטייה. בפברואר 2008 הועבר בטרייד נוסף לניו ג'רזי נטס בתמורה לג'ייסון קולינס, וכשנה לאחר מכן שוחרר מהנטס וחתם על חוזה עד לסיום עונת 2008/2009 בפיניקס סאנס.

בעונת 2009/2010 שיחק עבור שאנדונג ליונס מהליגה הסינית, בטרם פרש ממשחק בקיץ 2010.

קישורים חיצוניים
----------------

ויקישיתוף מדיה וקבצים בנושא **סטרומייל סוויפט** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  ‏20 ה"באסטים" הגדולים ביותר מאז שנת 2000, באתר thesportster.com,‏ 11 בספטמבר 2018
2. ↑  ‏20 ה"באסטים" הגדולים בתולדות ה-NBA, באתר foxsports.com,‏ 20 באוקטובר 2016
3. ↑  נזכרים בדראפט 2000 הנוראי, באתר bleacherreport.com,‏ 22 ביוני 2015
4. ↑  סטטיסטיקות ה-NBA של סוויפט, באתר basketball-reference.com
5. ↑  סטטיסטיקות המכללות של סוויפט, באתר sports-reference.com
6. ↑  רשימת הנבחרים בדראפט 2000, באתר basketball-reference.com
7. ↑  סטטיסטיקות המשחק בין ממפיס לפילדלפיה, באתר basketball-reference.com
8. ↑  סוויפט חותם על חוזה ביוסטון, באתר הקבוצה, 2 באוגוסט 2005
9. ↑  ממפיס מצרפת את סוויפט וגיי, באתר הקבוצה, 12 ביולי 2006
10. ↑  סוויפט חותם על חוזה בפיניקס, באתר ESPN,‏ 5 במרץ 2009
11. ↑  סוויפט חותם על חוזה בשאנדונג, באתר cri.cn,‏ 17 בנובמבר 2009